รัฐบาล เน้นย้ำประชาชนให้ความสำคัญการฉีดวัคซีนเข็มกระตุ้น เฉพาะกลุ่ม 608 ลดอาการป่วยรุนแรง ป้องกันการเสียชีวิตได้
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่องกับทีมนารีสโมสร ว่า ว่า โอมิครอน สายพันธุ์ BA.5 ที่มีการระบาดอย่างรวดเร็ว แต่จำนวนผู้ติดเชื้อมีอาการรุนแรงและเสียชีวิตไม่สูงมาก เมื่อเทียบกับการระบาดของโอมิครอน สายพันธุ์ BA.1, BA.2 และเดลต้า แต่อย่างไรก็ตามการรณรงค์ให้ประชาชนฉีดวัคซีนเข็มกระตุ้นยังจำเป็นอย่างมากเนื่องจากเวลาติดเชื้อจะลดอาการป่วยรุนแรงและป้องกันการเสียชีวิตได้ โดยเฉพาะกลุ่ม 608 คือ กลุ่มผู้ที่มีอายุ 60 ปีขึ้นไป และกลุ่มที่มีโรคเรื้อรัง ขอให้ประชาชนเห็นความสำคัญและเข้ารับวัคซีนเข็มกระตุ้น เนื่องจากขณะนี้ผู้ที่เข้ารับวัคซีนเข็มกระตุ้นเพียงร้อย 45.3 หากเทียบกับคนที่ได้รับเข็มที่ 1 และ เข็มที่ 2 ที่มีมากกว่าร้อยละ 80สำหรับการฉีดวัคซีนกระตุ้นให้กับนักเรียน ช่วงวัย 5 - 11 ปี มี 2 ระบบคือ ผ่านสถานศึกษา ซึ่งขณะนี้ศึกษาธิการจังหวัดได้เร่งสำรวจความต้องการฉีดวัคซีน คาด 1 กันยายนนี้ จะเริ่มดำเนินการได้ ส่วนระบบการฉีดผ่านสถานพยาบาลนั้น หากสถานพยาบาลประกาศใดมีความพร้อมผู้ปกครองสามารถนำบุตรหลาน 5 – 11 ปี walk in เข้ารับวัคซีนได้ทันที